b'\n_START_ARTICLE_\nWilhelm Speidel (general)\n_START_SECTION_\nOrigini, Primul R\xc4\x83zboi Mondial \xc8\x99i Reichswehr\n_START_PARAGRAPH_\nTat\xc4\x83l lui Wilhelm Speidel, Emil Speidel, a fost func\xc8\x9bionar silvic superior (Oberforstrat) \xc8\x99i vicepre\xc8\x99edinte al Direc\xc8\x9biei Silvice a Regatului W\xc3\xbcrttemberg din Stuttgart. La v\xc3\xa2rsta de 17 ani, Wilhelm Speidel s-a \xc3\xaenrolat la 26 iunie 1913 ca Fahnenjunker \xc3\xaen Regimentul de Grenadieri \xe2\x80\x9eK\xc3\xb6nig Karl\xe2\x80\x9d (5. W\xc3\xbcrttembergisches) nr. 123. La scurt timp dup\xc4\x83 izbucnirea Primului R\xc4\x83zboi Mondial, Speidel a fost avansat la gradul de locotenent (Leutnant), a fost numit comandant de pluton \xc8\x99i a plecat cu regimentul s\xc4\x83u pe Frontul de Vest._NEWLINE_Regimentul de Grenadieri f\xc4\x83cea parte din Divizia 27 \xc8\x99i a fost folosit exclusiv pe Frontul de Vest. La sf\xc3\xa2r\xc8\x99itul lunii noiembrie 1914, fratele mai mic al lui Wilhelm, Hans Speidel, s-a \xc3\xaenrolat \xc8\x99i el \xc3\xaen Regimentul 123 Grenadieri, a fost avansat locotenent un an mai t\xc3\xa2rziu \xc8\x99i a r\xc4\x83mas \xc3\xaen acest regiment p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului. De la sf\xc3\xa2r\xc8\x99itul anului 1915 Wilhelm Speidel a \xc3\xaendeplinit temporar func\xc8\x9bia de comandant de companie. La 22 martie 1918 Wilhelm Speidel a fost avansat la gradul de Oberleutnant \xc8\x99i a preluat, \xc3\xaen urma Ofensivei germane de prim\xc4\x83var\xc4\x83, conducerea batalionului furtunii din Divizia 27. Speidel a fost decorat \xc3\xaen timpul r\xc4\x83zboiului cu Crucea de Cavaler a Ordinul Meritului Militar al W\xc3\xbcrttembergului, cu Crucea de Fier clasele a II-a \xc8\x99i I-a \xc8\x99i cu Insigna neagr\xc4\x83 pentru r\xc4\x83ni\xc8\x9bi ._NEWLINE_Dup\xc4\x83 Armisti\xc8\x9biul de la Compiegne \xc8\x99i sf\xc3\xa2r\xc8\x99itul Primului R\xc4\x83zboi Mondial a fost transferat ca adjutant \xc3\xaen comandamentul districtului militar Reutlingen, care fusese unit cu comandamentul districtului Gm\xc3\xbcnd. Din 19 iulie 1919 Speidel a activat ca adjutant \xc3\xaen Batalionul II al Regimentului 26 Sch\xc3\xbctzen, iar de la 1 octombrie p\xc3\xa2n\xc4\x83 la 14 decembrie 1920 a fost ofi\xc8\x9ber \xc3\xaen cadrul unei companii a Regimentului 25 Sch\xc3\xbctzen. Pentru scurt timp Speidel a fost adjutant \xc3\xaen comandamentul districtului militar Stuttgart. La 1 ianuarie 1921 a fost transferat \xc3\xaen Regimentul 13 Infanterie (W\xc3\xbcrttemberg). Speidel a fost de la 1 octombrie 1921 ofi\xc8\x9ber \xc3\xaentr-un escadron al Regimentului 18 Cavalerie \xc8\x99i a absolvit p\xc3\xa2n\xc4\x83 la 30 aprilie 1923 un curs de formare a ofi\xc8\x9berilor de stat major organizat \xc3\xaen cadrul Diviziei 5 din Stuttgart. Ulterior, el a fost comandant al unei subunit\xc4\x83\xc8\x9bi (Zugf\xc3\xbchrer) \xc3\xaen Regimentul 13 Infanterie (1 mai - 31 iulie 1923) \xc8\x99i apoi \xc3\xaen Divizia 5 (1 august 1923 - 30 septembrie 1924). A fost transferat din nou \xc3\xaen Regimentul 18 Cavalerie \xc8\x99i a absolvit apoi cea de-a doua parte a cursului de formare a ofi\xc8\x9berilor de stat major \xc3\xaen cadrul Diviziei 5 din Stuttgart. De la 1 octombrie 1925 p\xc3\xa2n\xc4\x83 la 30 septembrie 1926 a f\xc4\x83cut parte din Batalionul I al Regimentului 13 Infanterie \xc8\x99i a fost avansat la 1 aprilie 1926 la gradul de Rittmeister (echivalentul gradului de c\xc4\x83pitan). A fost cooptat apoi \xc3\xaen Departamentul de organizare a armatei din Ministerul Ap\xc4\x83r\xc4\x83rii de la Berlin \xc8\x99i de la 9 iunie la 30 septembrie 1927 a fost ofi\xc8\x9ber \xc3\xaen Regimentul 2 Cavalerie Prusac\xc4\x83 de la Allenstein. A fost transferat apoi \xc3\xaen Regimentul 11 Cavalerie Prusac\xc4\x83 din Neustadt/Oberschlesien._NEWLINE_La 31 martie 1928 Speidel s-a retras din serviciul activ pentru a urma \xc3\xaen URSS o \xc8\x98coal\xc4\x83 Secret\xc4\x83 de Avia\xc8\x9bie pentru formarea ofi\xc8\x9berilor din Reichswehr. Speidel a fost apoi reactivat la 1 februarie 1929 \xc8\x99i repartizat \xc3\xaen Regimentul 10 Cavalerie Prusac\xc4\x83, \xc3\xaenainte de a fi re\xc3\xaencadrat din nou \xc3\xaen Ministerul Ap\xc4\x83r\xc4\x83rii. De aceast\xc4\x83 dat\xc4\x83 a primit sarcina de referent \xc3\xaen cadrul Direc\xc8\x9biei de Statistic\xc4\x83 a Armatei. La 6 mai 1929 Speidel a fost trimis timp de un an \xc3\xaen Statele Unite ale Americii cu scopul de a se preg\xc4\x83ti \xc3\xaen cadrul For\xc8\x9belor Aeriene Americane \xc8\x99i de a studia organizarea militar\xc4\x83 a acestora. Re\xc3\xaentors \xc3\xaen Germania, \xc8\x99i-a reluat func\xc8\x9bia din Ministerul Ap\xc4\x83r\xc4\x83rii Reichului.\n_START_SECTION_\nWehrmacht \xc8\x99i desf\xc4\x83\xc8\x99urarea \xc3\xaen cel de-al doilea r\xc4\x83zboi mondial\n_START_PARAGRAPH_\nLa o lun\xc4\x83 dup\xc4\x83 promovarea sa la gradul de maior la 1 octombrie 1933 a fost transferat \xc3\xaen For\xc8\x9bele Aeriene Germane (Luftwaffe) \xc8\x99i numit ca referent \xc3\xaen cadrul Ministerului Aerului. \xc3\x8en perioada 1 martie - 30 iunie 1934 a lucrat \xc3\xaen Statul Major General al Luftwaffe \xc8\x99i apoi a preluat func\xc8\x9bia de comandant al grupului de zbor Fliegergruppe Giebelstadt \xc8\x99i al bazei aeriene locale, fiind avansat la 1 septembrie 1935 la gradul de locotenent-colonel. A fost promovat la 1 aprilie 1936 \xc3\xaen func\xc8\x9bia de \xc8\x99ef al Statului Major al Comandamentului Zonal Aerian III (Luftkreis-Kommandos III) din Dresda \xc8\x99i a fost \xc3\xaenaintat pe 1 octombrie 1937 la gradul de colonel. Apoi, la 1 iulie 1938, a fost numit \xc8\x99ef al Statului Major al Gruppenkommando 1 al Lufwaffe. A p\xc4\x83strat aceast\xc4\x83 func\xc8\x9bie \xc8\x99i dup\xc4\x83 reorganizarea marii unit\xc4\x83\xc8\x9bi ca Luftflotte 1 (Flota Aerian\xc4\x83 1) \xc3\xaencep\xc3\xa2nd cu 1 februarie 1939._NEWLINE_Dup\xc4\x83 \xc3\xaenceputul celui de-al Doilea R\xc4\x83zboi Mondial, el a continuat s\xc4\x83 lucreze acolo, a fost promovat la gradul de general-maior la 22 septembrie 1939 \xc8\x99i a \xc3\xaendeplinit \xc3\xaen perioada 1 ianuarie - 9 octombrie 1940 func\xc8\x9bia de \xc8\x99ef al Statului Major al Luftflotte 2. Avansat la gradul de general-locotenent (la 19 iulie 1940) a fost numit \xc8\x99ef al Misiunii Militare Aeronautice Germane \xc3\xaen Rom\xc3\xa2nia \xc8\x99i \xc3\xaen perioada exercit\xc4\x83rii acestei func\xc8\x9bii a fost \xc3\xaenaintat la 1 ianuarie 1942 la gradul de General der Flieger. Wilhelm Speidel a fost decorat la 19 septembrie 1941 cu Ordinul Militar \xe2\x80\x9eMihai Viteazul\xe2\x80\x9d clasa III-a \xe2\x80\x9epentru exemplul personal, destoinicia \xc8\x99i devotamentul cu care, \xc3\xaen colaborare cu for\xc8\x9bele aeriene rom\xc3\xa2ne a contribuit la ap\xc4\x83rarea spa\xc8\x9biului aerian, mai ales deasupra coastei rom\xc3\xa2ne\xc8\x99ti a M\xc4\x83rii Negre \xc8\x99i a Regiunii Petrolifere Rom\xc3\xa2ne\xe2\x80\x9d \xc8\x99i cu Ordinul \xe2\x80\x9eVirtutea Aeronautic\xc4\x83\xe2\x80\x9d de r\xc4\x83zboi cu spade clasa Comandor pentru \xe2\x80\x9edistinsele servicii aduse Aeronauticei Rom\xc3\xa2ne \xc3\xaen calitate de \xc8\x99ef al Misiunii Militare Aeronautice Germane \xc3\xaen Rom\xc3\xa2nia, contribuind \xc3\xaen cel mai \xc3\xaenalt grad la instruirea de r\xc4\x83zboiu a Aeronauticei Rom\xc3\xa2ne. \xc3\x8en calitate de comandant \xc8\x99ef a condus prin abnega\xc8\x9bie \xc8\x99i competen\xc8\x9b\xc4\x83 opera\xc8\x9biunile unit\xc4\x83\xc8\x9bilor de avia\xc8\x9bie \xc8\x99i artilerie antiaerian\xc4\x83 germane care au repurtat numeroase victorii aeriene pe frontul rom\xc3\xa2nesc\xe2\x80\x9d._NEWLINE_Din 15 iunie p\xc3\xa2n\xc4\x83 \xc3\xaen 10 septembrie 1942 s-a aflat \xc3\xaen rezerva de comandan\xc8\x9bi a For\xc8\x9belor Armate Germane (F\xc3\xbchrerreserve) \xc8\x99i a fost apoi numit comandant general al Greciei de Sud. Speidel a fost numit la 8 septembrie 1943 \xc3\xaen func\xc8\x9bia de comandant militar al Greciei. \xc3\x8en acest timp, germanii au comis numeroase crime de r\xc4\x83zboi pentru care Speidel a fost responsabil. Unul dintre acestea a fost masacrul de la Kalavrita, \xc3\xaen care, potrivit raportului lui Speidel din 31 decembrie 1943, au fost \xc3\xaempu\xc8\x99cate 758 de persoane. La 27 aprilie 1944 a avut loc \xc3\xaenlocuit din func\xc8\x9bie \xc8\x99i repartizat \xc3\xaen rezerva de comandan\xc8\x9bi a For\xc8\x9belor Armate Germane (F\xc3\xbchrerreserve). Din 10 septembrie 1944 p\xc3\xa2n\xc4\x83 la 22 ianuarie 1945 Speidel a fost comandant al statului major de leg\xc4\x83tur\xc4\x83 al Oberkommando der Luftwaffe S\xc3\xbcdost. Apoi a fost repartizat din nou pentru scurt timp \xc3\xaen F\xc3\xbchrerreserve \xc8\x99i a fost numit la 14 martie 1945 \xc3\xaen func\xc8\x9bia de comandant general al Comandamentului III de Poli\xc8\x9bie Militar\xc4\x83 (Feldj\xc3\xa4ger).\n_START_SECTION_\nDup\xc4\x83 r\xc4\x83zboi\n_START_PARAGRAPH_\nOdat\xc4\x83 cu capitularea necondi\xc8\x9bionat\xc4\x83 a Wehrmachtului pe 8 mai 1945, Speidel a ajuns \xc3\xaen captivitatea american\xc4\x83. Alia\xc8\x9bii l-au pus sub acuzare pe Speidel \xc3\xaen procesul generalilor germani din Europa de Sud-Est pentru crimele de r\xc4\x83zboi s\xc4\x83v\xc3\xa2r\xc8\x99ite \xc3\xaen timpul ocupa\xc8\x9biei Greciei. Speidel a fost ap\xc4\x83rat de Joseph Weisgerber, asistat de Erich Bergler. Weisgerber avea deja experien\xc8\x9b\xc4\x83 \xc3\xaen procesele desf\xc4\x83\xc8\x99urate la N\xc3\xbcrnberg, clientul s\xc4\x83u anterior fiind Wolfram Sievers \xc3\xaen Procesul medicilor. Speidel a fost condamnat la 19 februarie 1948 pentru crime de r\xc4\x83zboi la o pedeaps\xc4\x83 de 20 de ani de \xc3\xaenchisoare. \xc3\x8en urma intensific\xc4\x83rii discu\xc8\x9biilor cu privire la re\xc3\xaenarmarea Germaniei de Vest, dup\xc4\x83 izbucnirea R\xc4\x83zboiului din Coreea \xc3\xaen vara anului 1950 \xc3\xaenaltul comisar John McCloy a echivalat la 31 ianuarie 1951, la recomandarea Advisory Board on Clemency for War Criminals\xe2\x80\x9c (Peck Panel), pedeapsa cu \xc3\xaenchisoarea primit\xc4\x83 de Speidel cu perioada de \xc3\xaencarcerare deja efectuat\xc4\x83. Speidel a fost eliberat la 3 februarie 1951, \xc3\xaempreun\xc4\x83 cu al\xc8\x9bi 32 de de\xc8\x9binu\xc8\x9bi, din \xc3\xaenchisoarea de r\xc4\x83zboi Landsberg.'